לותר אמריך

לותר אמריך (בגרמנית: Lothar Emmerich, 29 בנובמבר 1941 בדורסטפלד שבגרמניה – 13 באוגוסט 2003 בהמר שבגרמניה) היה כדורגלן גרמני ששיחק בעמדת החלוץ.

קריירת מועדונים
אמריך גדל במועדון הנוער של עיר הולדתו דורסטפלד, והחל לשחק בבורוסיה דורטמונד בשנת 1960, כאשר היה בן 19. הבונדסליגה טרם הוקמה אז, ובורוסיה דורטמונד שיחקה בליגה המחוזית המערבית. בעונת 1963 זכה אמריך עם בורוסיה דורטמונד באליפות גרמניה, שנקבעה אז במשחק גמר, לאחר ניצחון בתוצאה 3:1 על פ.צ. קלן, במשחק בו אמריך לא שיחק. בעונת 1963/64, עונת הקמת הבונדסליגה, הבקיע אמריך 16 שערים, ובורוסיה דורטמונד סיימה רביעית. עונת 1964/65 הייתה מעט פחות טובה, אותה סיים אמריך עם עשרה כיבושים, אך עם זכייה בגביע הגרמני, לאחר ניצחון 2:0 בגמר על אלמניה אאכן, שבו אמריך הבקיע את השער השני. בעונת 1965/66 הבקיע אמריך 31 שערים, והוביל את קבוצתו למקום השני ואף לזכייה בגביע אירופה למחזיקות גביע, לאחר ניצחון על ליברפול 2:1 בהארכה בגמר, בו שיחק 120 דקות. בעונת 1966/67 הבקיע 28 שערים, וקבוצתו סיימה במקום השלישי. הן בעונת 1965/66 והן בעונת 1966/67 סיים אמריך כמלך השערים של הבונדסליגה, בעונה הראשונה לבד, ובעונה השנייה בצוותא עם גרד מילר, והיה השחקן הראשון לזכות בתואר זה פעמיים ברציפות, הישג ששוחזר בהמשך על ידי גרד מילר, דיטר מילר, קרל היינץ רומניגה, טוני יבואה ואולף קירסטן. אמריך נשאר במועדון עוד שלוש עונות לאחר מכן, בכולן הבקיע במספרים דו ספרתיים. בשנת 1969 עזב את בורוסיה דורטמונד, לאחר שהבקיע במדיה 115 שערים ב-183 הופעות בבונדסליגה, נתון המציב אותו במקום השלישי בטבלת המבקיעים של בורוסיה דורטמונד בכל הזמנים בבונדסליגה, לאחר מנפרד בורגסמולר ומיכאל צורק.

בעונת 1969/70 החל לשחק במועדון הבלגי ק. בירסחוט, שם הבקיע 42 שערים ב-69 הופעות, כשבעונתו הראשונה בקבוצה סיים כמלך השערים של ליגת העל הבלגית. אחר כך עבר לאוסטריה קלגנפורט מהליגה האוסטרית, שם הבקיע 37 שערים ב-64 הופעות. בשנת 1974 חזר לגרמניה והחל לשחק בליגת הבונדסליגה השנייה, שם עבר בקבוצות פ.צ. שווינפורט, וירצבורגר, שם סיים כמלך השערים של הבונדסליגה השנייה בעונת 1976/77, וקיקרס וירצבורג. בתום עונת 1978 פרש מכדורגל.

קריירה בינלאומית
לאמריך חמש הופעות במדי נבחרת גרמניה המערבית, כולן בשנת 1966. אמריך השתתף עם נבחרת גרמניה המערבית במונדיאל 1966, והבקיע שער בשלב הבתים בניצחון 2:1 על נבחרת ספרד. גרמניה הגיעה במונדיאל זה עד למשחק הגמר, שם הפסידה 4:2 בהארכה לנבחרת אנגליה, כשאמריך פתח בגמר זה אך לא הבקיע.

קריירת אימון
לאחר פרישתו, אמריך אימן בין השנים 1981 ו-1999 בעיקר קבוצות מליגות נמוכות בגרמניה.

תארים
עם בורוסיה דורטמונד:
 אליפות גרמניה: 1963
 הגביע הגרמני: 1964/65
 גביע אירופה למחזיקות גביע: 1965/66

תארים אישיים:
 מלך השערים של הבונדסליגה (2): 1965/66, 1966/67
 מלך השערים של ליגת העל הבלגית: 1969/70
 מלך השערים של הבונדסליגה השנייה מחוז דרום: 1976/77

קישורים חיצוניים

הערות שוליים

חלוצי כדורגל גרמנים
כדורגלנים גרמנים
כדורגלני בורוסיה דורטמונד
מאמני כדורגל גרמנים
מאמני מיינץ 05
כדורגלני נבחרת גרמניה המערבית
כדורגלני מונדיאל 1966
גרמנים שנולדו ב-1941
גרמנים שנפטרו ב-2003